Liberal Alliance er klar til at nedlægge økonomisk vagthund

Politik Eksklusivt for kunder

Striden om de nye regler, som har til formål at bremse boligprisernes himmelflugt i København og Aarhus, trappes nu op. Liberal Alliance åbner nu for helt at nedlægge Det Systemiske Risikoråd, som har foreslået reglerne.



Det skriver Inside Business.



"Det er problematisk, at Det Systemiske Risikoråd de facto kan indføre regulering uden debat i væsentlig grad. Jeg er åben for at nedlægge Systemisk Risikoråd, så man i stedet må finde et flertal for at stramme reglerne. Det her indgreb om långivning har alvorlige konsekvenser for rigtige mennesker i den virkelige verden. Langt større konsekvenser end mange andre love, vi indfører i Folketinget,” siger erhvervsordfører Joachim B. Olsen til Inside Business.



De nye regler vil bl.a. begrænse, hvor stor en andel af realkreditselskabernes lån, som gives til personer, der har en høj gæld i forhold til indkomsten. De er indtil videre skudt til hjørne af erhvervsministeren.



Det Systemiske Risikoråd består af eksperter og repræsentanter fra ministerier, Finanstilsynet og Nationalbanken. Det blev nedsat efter finanskrisen for at forhindre opbygningen af nye finansielle bobler.